
GJYKATA EVROPIANE E TË DREJTAVE TË NJERIUT

SEKSIONI I TRETË
VENDIM
Kërkesa nr. 16701/19
Fatmir HOXHA
kundër Shqipërisë


Gjykata Evropiane e të Drejtave të Njeriut (Seksioni i Tretë), e mbledhur më 15 tetor 2024 si Komitet i përbërë nga:
Ioannis Ktistakis, kryetar,
Darian Pavli,
Andreas Zünd, gjyqtarë,
dhe Olga Chernishova, zëvendëskancelare e Seksionit,
duke pasur parasysh:
kërkesën (nr. 16701/19) kundër Republikës së Shqipërisë të depozituar në Gjykatë sipas nenit 34 të Konventës për Mbrojtjen e të Drejtave dhe Lirive Themelore të Njeriut (“Konventa”) më 11 mars 2019 nga shtetasi shqiptar z. Fatmir Hoxha (“kërkuesi”), i lindur në vitin 1968, me banim në Tiranë dhe i përfaqësuar nga z. E. Mërkuri, avokat i licencuar në Tiranë;
vendimin për të njoftuar qeverinë e Shqipërisë (“Qeveria”) të përfaqësuar nga z. O. Moçka, Avokat i Përgjithshëm i Shtetit, për ankimet në lidhje me të drejtën për seancë dëgjimore të drejtë dhe për të shpallur të papranueshme pjesën tjetër të kërkesës;
parashtrimet e depozituara nga Qeveria e paditur dhe prapësimet e paraqitura nga kërkuesi;
komentet e depozituara nga Res Publica që u pranuan për ndërhyrje nga kryetari i Seksionit;
pas diskutimit, vendosi si më poshtë:
OBJEKTI I ÇËSHTJES
1. Çështja ka të bëjë me procedurat e vetingut që rezultuan në shkarkimin e kërkuesit nga gjyqësori.
2. Kërkuesi ka qenë gjyqtar që në vitin 1991 dhe së fundmi gjyqtar i Gjykatës Kushtetuese të Shqipërisë. Në vitin 2011 ai bleu një apartament në Tiranë. Si subjekt i deklarimit periodik të pasurisë dhe interesave të tjerë privatë që në vitin 2003, në deklaratën e tij të vitit 2011 ai deklaroi një hua të marrë në shumën 28,500 euro në shkurt 2011 nga A.G., kunati i tij, për financimin e blerjes.
3. Në kuadër të procesit të vetingut përpara Komisionit të Pavarur të Kualifikimit (KPK) dhe Kolegjit të Posaçëm të Apelit (KPA) (shihni Xhoxhaj kundër Shqipërisë, nr. 15227/19, 9 shkurt 2021), në vitin 2017 kërkuesi e deklaroi atë apartament në deklaratën e pasurisë për vetingun si të blerë me kredi bankare të konsiderueshme, të ardhurat e tij dhe të bashkëshortes së tij dhe të ardhura nga shitja e një apartamenti tjetër.
4. KPK-ja kërkoi që A.G. të provonte edhe faktin e huas dhe “ligjshmërinë e burimit të të ardhurave të dhëna hua”. Sipas përgjigjeve të A.G. në marrjen në pyetje nga KPK-ja në shkurt 2018, fondet ishin gjeneruar përmes kursimeve nga veprimtaritë e tij fitimprurëse nga 1994-ta deri më 1997-n që kishin të bënin me importimin e mallrave të dorës së dytë (si veshje dhe automjete) nga Italia (shihni edhe paragrafin 10 më poshtë.) Kur u pyet nëse ishte “regjistruar” tek autoritetet për veprimtari tregtare fitimprurëse, A.G. u shpreh, në thelb, që kishte operuar si person fizik, për importin sipas rregullave në fuqi për nevojat personale dhe kishte paguar “taksën e peshës” në doganë. Në vitin 2011 ai kishte tërhequr paratë nga llogaria bankare dhe ia kishte dhënë motrës (bashkëshortja e kërkuesit) me qëllim blerjen e apartamentit. Kur iu kërkua që të paraqiste dokumentet përkatëse, A.G. u shpreh që nuk i kishte më dhe e ftoi KPK-në që t’u bënte kërkesë doganave dhe autoriteteve të tjera. 
5. KPK-ja i dërgoi një pyetësor kërkuesit ku e pyeste nëse huaja nga A.G. kishte qenë burim për blerjen e apartamentit, siç tregohej në deklaratën e tij të vitit 2011, dhe i kërkoi që të paraqiste të gjitha dokumentet përkatëse për të marrë dhe ripaguar huan. Kërkuesi u përgjigj që huaja ishte përdorur për të blerë apartamentin; që për shkak të marrëdhënieve familjare nuk ishte lidhur një kontratë me shkrim; dhe që ai e kishte paguar huan me këste nga 2011-ta deri në 2014-n.
6. Në përfundim të hetimit, më 19 mars 2018, KPK-ja i dha kërkuesit një raport që lexonte si më poshtë:
“Huaja e marrë nga kunati juaj [A.G.], nuk u deklarua në deklaratën e vetingut si një nga burimet [për blerjen e apartamentit] ... në përgjigje të pyetjes sonë [ju u shprehët]: “Huaja e marrë nga kunati ... ishte një nga burimet e përdorura për blerjen...’”
7. Më pas, KPK-ja e kaloi barrën e provës te kërkuesi në lidhje me pasuritë e përmendura në raport dhe i dha një afat për t’u përgjigjur dhe paraqitur dokumentet mbështetëse. Kërkuesi u njoh me dosjen e çështjes, përfshirë dëshminë e A.G. (shihni paragrafin 4 më lart ).
8. Kërkuesi u përfaqësua nga avokati në seancën dëgjimore përpara KPK-së. Relatori i KPK-së theksoi se hetimi i KPK-së ishte fokusuar në burimin e ligjshëm të të ardhurave për apartamentin dhe që kërkuesi kishte marrë rezultatet e hetimit paraprak, në lidhje me një person tjetër dhe origjinën e të ardhurave të tij gjatë viteve. Avokati i kërkuesit nuk pati pyetje në lidhje me objektin e çështjes në këtë pikë.
9. Me vendimin e 10 majit 2018, KPK-ja, me shumicë votash e shkarkoi kërkuesin nga detyra. Në lidhje me huan e marrë nga A.G., KPK vlerësoi se: i. në deklaratën e vitit 2011 kërkuesi ka deklaruar huan si burim për blerjen e apartamentit; ii. ai nuk ka deklaruar atë hua si burim në deklaratën e vetingut; iii. për gjetjen e ligjshmërisë së burimeve për atë pasuri A.G. ishte “personi i lidhur” i kërkuesit sipas kuptimit të nenit 3 (14) të ligjit për vetingun (LV); iv. ai nuk e justifikoi origjinën e ligjshme të parave sipas kërkesës së nenit 32 (4) të LV-së; v. A.G. iu referua vërtetimeve bankare dhe u shpreh që nuk ishte regjistruar pranë autoriteteve tatimore dhe nuk kishte paguar taksat. Kështu kërkuesi ka bërë “deklarim të pamjaftueshëm”, sipas kuptimit të nenit 61 (3) të LV-së dhe nuk ka treguar në mënyrë bindëse burimin e ligjshëm sipas nenit D § 3 të aneksit të Kushtetutës.
10. Kërkuesi e ankimoi vendimin në Kolegjin e Posaçëm të Apelit (KPA), duke pretenduar inter alia se ai kishte deklaruar huan në deklarimet e tij periodike nga 2012 deri në kthimin e saj dhe se ai nuk e kishte deklaruar në deklaratën e vetingut, sepse deri më 2017-n ai e kishte paguar tashmë dhe prandaj nuk mund të konsiderohej si detyrim financiar ekzistues që duhej deklaruar. Ai kërkoi të sjellë në prova dokumente si pasaporta e A.G. e lëshuar në vitin 1996; kontrata e tij e depozitës bankare në 2010 për 2,500 euro; një shkresë e 13 qershorit 2018 nga Drejtoria e Përgjithshme e Doganave me të dhëna të lëvizjes së tij nga viti 2004 deri më 2010-n; dhe dokumente në lidhje me shitjen e automjeteve ndërmjet 2004-s dhe 2009-s (shihni edhe paragrafin 4 më lart).
11. Më 28 shtator 2018, KPK-ja shqyrtoi ankimin dhe la në fuqi, me shumicë votash, vendimin e KPK-së. KPA-ja, mbështetur në rregulloren e saj të brendshme, refuzoi të pranojë prova shtesë të paraqitura nga kërkuesi, duke pretenduar se kërkuesi duhej t’i kishte paraqitur gjatë seancave përpara KPK-së dhe nuk e kishte justifikuar bindshëm mosparaqitjen e tyre. KPA-ja vlerësoi se meqë KPK-ja kishte përcaktuar faktet si duhej, nuk ishte e nevojshme seancë me gojë përpara KPA-së; provat e reja ishin pa vend ose jovendimtare, sipas kuptimit të nenit 49 (6) (b) të LV-së. 
12. Më tej vlerësoi se gjatë plotësimit të deklaratës së vetingut në vitin 2017, kërkuesi duhej të kishte kuptuar, se: i. në vitin 2011 huaja kishte qenë një nga burimet për blerjen e apartamentit dhe prandaj duhej të deklarohej në deklaratën e vetingut; ii. kërkuesi dhe A.G. kishin detyrimin sipas nenit D § 3 të aneksit të Kushtetutës dhe nenit 32 (1) dhe (4) të LV-së të justifikonin – edhe në deklaratën e vetingut edhe gjatë proceseve – origjinën e ligjshme të 28,500 eurove; dhe iii. ata duhej ta bënin këtë pavarësisht nëse KPK-ja e kishte ngritur çështjen gjatë hetimit ose në raportin e tij përfundimtar.
VLERËSIMI I GJYKATËS
A. Objekti i çështjes
13. Në formularin e kërkesës së tij në vitin 2019, kërkuesi u ankua sipas nenit 6 të Konventës që nuk kishte pasur një seancë dëgjimore të drejtë. Sidomos, ishin cenuar e drejta e tij për t’u njohur, për të bërë parashtrime dhe për të dhënë prova për çështjet në themel të përfundimeve të arritura nga KPA-ja, veçanërisht për huan nga A.G. dhe në lidhje me barrën e provës në atë drejtim. Në vitin 2023, këto ankime iu komunikuan Qeverisë së paditur, ndërsa pjesa tjetër u shpall e papranueshme. Kërkuesi u informua përkatësisht.
14. Në vitin 2024, në prapësimet e tij ndaj parashtrimeve të Qeverisë për ankimet e komunikuara, kërkuesi: i. shtjelloi ankimet që në thelb ishin të njëjta me ato që ishin shpallur të papranueshme; dhe ii. referoi, për herë të parë, çështje të tjera, të cilat nuk shtjellonin ankimet e komunikuara. Nëse do të kuptohej që kërkuesi synonte t’i referonte Gjykatës pretendime të reja në lidhje me vendimin e KPA-së në vitin 2018, ato nuk u depozituan në përputhje me rregullin 47 §§ 1, 2 dhe 5.1 të Rregullores së Gjykatës. Ato parashtrime janë jashtë objektit të kësaj çështjeje në gjendjen që është dhe Gjykata nuk do t’i shqyrtojë (shihni Fu Quan, s.r.o kundër Republikës Çeke [DHM], nr. 24827/14, §§ 137 dhe 144 48, 1 qershor 2023, dhe Gashi dhe Gina kundër Shqipërisë, nr. 29943/18, §§ 75 dhe 79, 4 prill 2023).
B. Ankimi sipas paragrafit 1 të nenit 6 të Konventës
1. Parashtrimet e palëve
[bookmark: _GoBack]15. Qeveria pretendoi se kërkuesit i ishte dhënë mundësia për të paraqitur prova dhe për të kundërshtuar problemet në lidhje me huan në disa raste: gjatë paraqitjes së deklaratës (deklaratave) periodike të pasurisë duke deklaruar burimin e huas; gjatë paraqitjes së deklaratës së vetingut ku ai duhej të deklaronte dhe të provonte burimin e huas; gjatë dhe pas hetimit të KPK-së, gjatë seancës përpara KPK-së dhe përpara KPA-së.
16. Kërkuesi pretendoi se komunikimi ndërmjet KPK-së dhe A.G. mbi të ardhurat e tij nuk justifikonte transferimin tek ai të barrës së provës. Procedura nuk mund të varej nga bashkëpunimi i një pale të tretë për të paraqitur prova në këtë drejtim, sepse ai person mund të mos dëshirojë të bashkëpunojë me subjektin e vetingut për shumë arsye. Raporti i KPK-së nuk iu referua çështjeve faktike apo ligjore për justifikimin e fondeve të A.G. Trupi gjykues nuk e bëri këtë problem objekt diskutimi. KPA-ja nuk korrigjoi atë mangësi procedurale, sepse refuzoi të pranojë provat e dhëna nga kërkuesi.
17. Ndërhyrja nga pala e tretë, inter alia, argumentoi që interpretimi dhe zbatimi i saktë i LV-së duhej të tregonte që çdo aktivitet gjenerues i të ardhurave që nuk ishte i paligjshëm duhej të konsiderohej burim i ligjshëm i të ardhurave.
2. Vlerësimi i Gjykatës
18. Kërkuesi ishte palë në procesin me natyrë disiplinore dhe bazuar në gjetjet paraprake, për pikat përkatëse të ligjit dhe faktit, të ngritura fillimisht nga një hetim administrativ (shihni Thanza kundër Shqipërisë, nr. 41047/19, § 97, 4 korrik 2023). Atij iu kërkua që të provonte të kundërtën e atyre gjetjeve, përndryshe ai mund të shkarkohej nga detyra. Prandaj, sipas aspektit civil të paragrafit 1 të nenit 6, në lidhje me “të drejtat dhe detyrimet e tij civile”, atij duhej t’i jepej mundësia e mjaftueshme për të kundërshtuar ato gjetje dhe për të mbrojtur çështjen e tij në mënyrë efektive (ibid., dhe Sevdari kundër Shqipërisë, nr. 40662/19, § 122, 13 dhjetor 2022).
19. KPK-ja vlerësoi çështjet në lidhje me huan e konsiderueshme nga A.G., si një shkak i veçantë për shkarkimin e kërkuesit nga detyra. Hetimi për origjinën e fondeve të A.G. ishte ngritur si fillim gjatë hetimit (shihni paragrafin 4 më lart). Kërkuesi u njoh me materialet e rëndësishme, përfshirë intervistën e A.G. me KPK-në. Raporti në përfundim të hetimit iu referua mungesës së informacionit në deklaratën e vetingut për huan, por nuk specifikoi çështjen e ligjshmërisë, përfshirë pagimin e taksave, mes çështjeve për të cilat barra e provës i kaloi kërkuesit (shihni paragrafin 6 më lart). Kërkuesi e ankimoi në KPA, një tribunal me kompetencë të plotë mbi pyetjet e faktit dhe ligjit (shihni Xhoxhaj, cituar më lart, §§ 286, 334 dhe 416). Çështja e rëndësishme përpara Gjykatës është nëse KPA i dha mundësinë e duhur për të kundërshtuar gjetjet e KPK-së për huan dhe për të mbrojtur çështjen e tij në mënyrë efektive.
20. Së pari, përveç mosdeklarimit të huas nga kërkuesi, ato gjetje u fokusuan në përmbushjen e detyrimeve tatimore të një personi jashtë familjes së ngushtë të subjektit të vetingut (A.G.) për të ardhurat e marra në Shqipëri dhe, për më tepër, për ngjarje që u zhvilluan gjatë një periudhe të konsiderueshme kohe. Megjithatë, në lidhje me barrën e provës sipas aspektit civil të paragrafit 1 të nenit 6 (shihni Thanza, § 114; Sevdari, § 130; dhe Xhoxhaj, §§ 348-49, të gjithë të cituar më lart), elementet vendimtare mbi të cilat KPA-ja vendosi për atë aspekt të çështjes – detyrimi i A.G. për të paguar taksat dhe mospagimi i tyre nga ana e tij – u konsideruan të provuara në thelb në bazë të deklarimeve të vetë A.G., përpara KPK-së. A.G. ishte bashkëpunues me subjektin e vetingut (kërkuesin) dhe organet e vetingut dhe nuk shfaqi pengesë ose armiqësi, duke e ndihmuar atë që të njihej me dokumentet (shihni paragrafin 10 më lart). Në lidhje me shkakun e shkarkimit për ligjshmërinë e fondeve të A.G., KPA-ja e mbështeti shkarkimin e kërkuesit nga detyra në element faktik të pakontestueshëm (mospagimi i taksave), që i bën fondet “e paligjshme” për qëllime të LV-së (krahasoni Gryaznov kundër Rusisë, nr. 19673/03, § 61, 12 qershor 2012).
21. Së dyti, për kërkuesin ishte e hapur mundësia që të kundërshtonte faktet dhe të parashtronte argumente ligjore përpara KPA-së, për shembull duke kundërshtuar deklarimin e A.G. ose duke kërkuar shtjellimin apo sqarimin e tij të mëtejshëm (shihni paragrafin 4 më lart). Kërkuesi ngriti disa argumente në lidhje me fondet (shihni paragrafin 10 më lart). KPA-ja trajtoi argumentet kryesore dhe mbështeti vendimin e tij në arsyetimin që ishte i njëjtë me kontekstin e veçantë të çështjes (shihni paragrafët 8 dhe 19 më lart) dhe i mjaftueshëm për qëllimet e nenit 6 (shihni Perez kundër Francës [DHM], nr. 47287/99, §§ 80-81, GJEDNJ 2004-I).
22. Së treti, në lidhje me provat e dhëna nga kërkuesi për të mbështetur pretendimet e tij, KPA-ja refuzoi të pranojë zyrtarisht ato prova në dosje. KPA-ja mbajti qëndrim për relevancën e tyre të largët dhe vlerën e ulët provuese. Prova e dhënë nga kërkuesi, për herë të parë, përpara KPA-së nuk ishte prima facie në gjendje të kundërshtonte gjetjet e KPK-së që ai nuk kishte provuar se A.G. kishte paguar taksat për të ardhurat e veprimtarisë së tij tregtare, duke treguar rrjedhimisht ligjshmërinë e fondeve për qëllimet e LV-së. Nisur nga dëshmia e A.G., nuk duket se ndonjë provë shtesë do të mund të kundërshtonte në mënyrë të efektshme këtë gjetje.
23. Në fund, interpretimi nga KPA-ja i deklaratës së A.G., gjetjet e tyre faktike në lidhje me huan, zbatimi i legjislacionit të brendshëm, siç është diskutuar në paragrafët më sipër, dhe trajtimi prej tyre i provave nuk ishte arbitrar apo haptazi i paarsyeshëm, sipas paragrafit 1 të nenit 6 të Konventës dhe ishte në përputhje me kërkesat e një procesi të drejtë (shihni Thanza, § 102; Sevdari, §§ 125 dhe 130-31; dhe Grosam, §§ 130-32, të gjithë të cituar më lart).
24. Gjykata del në përfundimin se, duke pasur parasysh procesin në tërësi dhe duke vlerësuar drejtësinë e përgjithshme të tij, kërkuesit iu dha mundësia e duhur për të kundërshtuar gjetjet e diskutuara dhe për të mbrojtur çështjen e tij në mënyrë efektive. E drejta e tij për seancë dëgjimore të drejtë sipas aspektit civil të paragrafit 1 të nenit 6 nuk u cenua në rrethanat e çështjes. Nuk duket se ka shkelje të asaj të drejte në lidhje me aspektet e tjera të proceseve të vetingut.
25. Në këto rrethana, ankimet e kërkuesit janë haptazi të pabazuara dhe duhet të refuzohen në përputhje me nenin 35 §§ 3 (a) dhe 4 të Konventës.
Për këto arsye, Gjykata, unanimisht:
Shpall kërkesën të papranueshme.
Bërë në gjuhën angleze dhe njoftuar me shkrim më 14 nëntor 2024.
 
	Olga Chernishova 
ZËVENDËSKANCELARE
	Ioannis Ktistakis 
KRYETAR



 
 







